b'\n_START_ARTICLE_\nITIL\n_START_PARAGRAPH_\nITIL (angl. Information Technology Infrastructure Library) \xe2\x80\x93 verslo valdymo teorija, orientuota \xc4\xaf darbo optimizavim\xc4\x85 bei kokyb\xc4\x97s u\xc5\xbetikrinim\xc4\x85 IT \xc4\xafmon\xc4\x97se. Santrumpa kilusi i\xc5\xa1 to, kad pirminis ITIL variantas susid\xc4\x97jo i\xc5\xa1 keli\xc5\xb3 de\xc5\xa1im\xc4\x8di\xc5\xb3 skirtingus IT firm\xc5\xb3 procesus apra\xc5\xa1an\xc4\x8di\xc5\xb3 knyg\xc5\xb3._NEWLINE_ITIL kaip kompleksin\xc4\x97 teorija buvo prad\xc4\x97ta kurti Did\xc5\xbeiojoje Britanijoje, po Folklend\xc5\xb3 (Malvin\xc5\xb3) sal\xc5\xb3 konflikto. Tuometinis Did\xc5\xbeiosios Britanijos laivynas buvo bene labiausiai kompiuterizuotas pasaulio laivynas, ta\xc4\x8diau nepaisant naujausi\xc5\xb3 technologij\xc5\xb3 prireik\xc4\x97 keli\xc5\xb3 savai\xc4\x8di\xc5\xb3, kad laivynas b\xc5\xabt\xc5\xb3 pasi\xc5\xb3stas \xc4\xaf konflikto zon\xc4\x85. Tiriant \xc5\xa1io u\xc5\xbelaikymo prie\xc5\xbeastis paai\xc5\xa1k\xc4\x97jo, kad laivyne nebuvo joki\xc5\xb3 dideli\xc5\xb3 IT problem\xc5\xb3, o visi u\xc5\xbedelsimai buvo tiesiog nedidel\xc4\x97s, bet kompleksin\xc4\x97s netvarkos (neorganizuotumo) rezultatas. Atsi\xc5\xbevelgdama \xc4\xaf patikrinimo rezultatus D. Britanijos laivyno vadovyb\xc4\x97 \xc4\x97m\xc4\x97si kurti IT valdymo metodologijas, paremtas geriausios praktikos pavyzd\xc5\xbeiais (Best practice), kurias apibendrinus ir atsirado ITIL._NEWLINE_\xc5\xa0iuolaikin\xc4\x97 ITIL \xe2\x80\x93 tai labiausiai paplitusi IT \xc4\xafmoni\xc5\xb3 valdymo metodologija, kurta remiantis jau egzistuojan\xc4\x8diomis IT metodologijomis (pvz., konfig\xc5\xabracijos valdymas), konsultacini\xc5\xb3 firm\xc5\xb3 (pvz., Pink Elephant) patirtimi, patvirtinta Did\xc5\xbeiosios Britanijos standartu BS15000. \xc5\xbdmon\xc4\x97ms, giliau susipa\xc5\xbeinusiems su ITIL, yra sertifikavimo galimyb\xc4\x97s._NEWLINE_Skirtingai nei daugelis kit\xc5\xb3 teorij\xc5\xb3, ITIL yra paremta keliomis teorinio apibendrinimo id\xc4\x97jomis: vis\xc5\xb3 pirma, siekiant tiksliai apra\xc5\xa1yti galimus procesus, ITIL sukuria specifin\xc4\x99 terminij\xc4\x85, skirt\xc4\x85 proces\xc5\xb3 apra\xc5\xa1ymui. Daugelis ITIL naudojam\xc5\xb3 s\xc4\x85vok\xc5\xb3 ne visi\xc5\xa1kai tiksliai atitinka \xc4\xafprastas atitinkam\xc5\xb3 \xc5\xbeod\xc5\xbei\xc5\xb3 reik\xc5\xa1mes, pvz., incidentas ITIL terminologijoje rei\xc5\xa1kia bet kok\xc4\xaf paslaugos sutrikim\xc4\x85, nepriklausomai nuo jo kilm\xc4\x97s, o problema \xe2\x80\x93 ne vartotojo patiriam\xc4\x85 paslaugos sutrikim\xc4\x85, o tik incidento prie\xc5\xbeast\xc4\xaf. Tokia terminija garantuoja tiksl\xc5\xb3 ir vienareik\xc5\xa1m\xc4\xaf \xc4\xafmon\xc4\x97je vykstan\xc4\x8di\xc5\xb3 proces\xc5\xb3 apra\xc5\xa1ym\xc4\x85, ta\xc4\x8diau ka\xc5\xbekiek trukdo pa\xc4\x8dios ITIL teorijos greit\xc4\x85 \xc4\xafsisavinim\xc4\x85. Pritaikant ITIL teorij\xc4\x85 \xc4\xafvairioms kalboms, pirmiausia b\xc5\xabna i\xc5\xa1ver\xc4\x8diamas ITIL termin\xc5\xb3 \xc5\xbeodynas. \xc5\xa0iuo metu oficialiai patvirtintos lietuvi\xc5\xa1kos ITIL terminologijos n\xc4\x97ra._NEWLINE_Kitas ITIL bruo\xc5\xbeas \xe2\x80\x93 tai abstrakcija. Skirtingai nuo taikom\xc5\xb3j\xc5\xb3 metodologij\xc5\xb3, toki\xc5\xb3, kaip APM ar MOF, ITIL nekonkretizuoja proces\xc5\xb3 ar, juo labiau, naudojam\xc5\xb3 priemoni\xc5\xb3. Pvz., ITIL nustato, kad CMDB (Configuration Management Data Base) gali b\xc5\xabti kei\xc4\x8diama tik poky\xc4\x8di\xc5\xb3 valdymo (Change management) proceso metu, ta\xc4\x8diau nekonkretizuoja CMDB laikom\xc5\xb3 duomen\xc5\xb3 strukt\xc5\xabros ar j\xc5\xb3 paskirties. Nepaisant to, ITIL stengiasi pateikti labiausiai vykusius IT valdymo metodologij\xc5\xb3 pavyzd\xc5\xbeius._NEWLINE_Nors daugelis dalyk\xc5\xb3 ITIL teorijoje atitinka COBIT samprat\xc4\x85, ITIL yra orientuota vis\xc5\xb3 pirma \xc4\xaf kokyb\xc4\x97s gerinim\xc4\x85, o ne \xc4\xaf taup\xc5\xb3 l\xc4\x97\xc5\xa1\xc5\xb3 panaudojim\xc4\x85, tod\xc4\x97l labiau tinka valstybin\xc4\x97ms \xc4\xafstaigoms bei firmoms, besiorientuojan\xc4\x8dioms \xc4\xaf vir\xc5\xa1utin\xc4\xaf rinkos sektori\xc5\xb3._NEWLINE_Egzistuoja kelios modifikuotos ITIL versijos. APM \xe2\x80\x93 Alignability Process Model \xe2\x80\x93 konkretizuota, supaprastinta ITIL versija su pavyzdin\xc4\x97mis proced\xc5\xabromis bei konfig\xc5\xabracija HP ServiceDesk programai. Viena i\xc5\xa1 ypatybi\xc5\xb3 \xe2\x80\x93 aptarnavimo skambu\xc4\x8di\xc5\xb3 (Service call) ir incident\xc5\xb3 valdymo sujungimas. Skirtingai nuo \xc4\xafprastinio ITIL, APM modelis gali b\xc5\xabti \xc4\xafdiegtas \xc5\xbeymiai lengviau, tokiu b\xc5\xabdu tapdamas tarpiniu laipteliu, \xe2\x80\x9eITIL-izuojant\xe2\x80\x9c \xc4\xafmon\xc4\x99. MOF (Microsoft Operations Framework) \xe2\x80\x93 labai supaprastinta, dalies moduli\xc5\xb3 neturinti ITIL versija, labiau orientuota \xc4\xaf programin\xc4\x97s \xc4\xafrangos k\xc5\xabrim\xc4\x85 bei palaikym\xc4\x85, kuris \xc5\xa1ioje teorijoje i\xc5\xa1nagrin\xc4\x97tas daug i\xc5\xa1samiau, nei ITIL._NEWLINE_Iki \xc5\xa1iandien buvo para\xc5\xa1ytos 3 pagrindin\xc4\x97s ITIL versijos. Po pirmojo i\xc5\xa1spausdinimo 1989-96 metais pirmosios ITIL v1 versijos knyg\xc5\xb3 skai\xc4\x8dius i\xc5\xa1augo iki trisde\xc5\xa1imties. 2000--2001-aisiais, kad ITIL b\xc5\xabt\xc5\xb3 labiau prieinamas (ir \xc4\xafperkamas) ITIL v2 tapo sukonsoliduotas \xc4\xaf 8 rinkinius, i\xc5\xa1 kuri\xc5\xb3 2 (paslaugos palaikymas Service support ir paslaugos pateikimas Service delivery) tapo labiausiai naudojami ir suprasti ITIL v2 spausdiniai._NEWLINE_2007 met\xc5\xb3 gegu\xc5\xbe\xc4\x99 OGC i\xc5\xa1leido ITIL v3, o 2011 m. liep\xc4\x85 \xc5\xa1i versija tapo atnaujinta.'